A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA-ból fedezett kiadásokról /* COM/2012/062 final */





TARTALOMJEGYZÉK 1........... Bevezetés....................................................................................................................... 3 2........... Az EMGA-hoz rendelt bevételek.................................................................................... 3 3........... Az ideiglenes szerkezetátalakítási összegekből származó bevételek (cukorágazat)............. 4 4........... Az EMGA 2011. évi költségvetésének előzetes végrehajtására vonatkozó észrevételek.... 4 5........... Az EMGA-hoz rendelt címzett bevételek felhasználása.................................................... 8 6........... Az ideiglenes szerkezetátalakítási összegekből származó bevételek felhasználása (cukorágazat) 8 7........... A cukoripar szerkezetátalakítási alapjának felhasználása.................................................. 9 8........... Következtetések............................................................................................................. 9 Melléklet: Az EMGA-előirányzatok ideiglenes felhasználása (2011. október 15-i állapot)................. A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA-ból fedezett kiadásokról Korai előrejelző rendszer 2011/11–12. szám 1. Bevezetés A mellékelt táblázat ismerteti a 2011. évi költségvetés előzetes végrehajtására vonatkozó adatokat a 2010. október 16. és 2011. október 15. közötti időszak vonatkozásában; az érintett költségvetési összeg várhatóan 43 978,8 millió EUR-t tesz ki. Ez az összeg tartalmazza az EMGA-számlák végső elszámolása során kiigazított összegeket, valamint a tagállamoknak járó havi visszatérítésekből a költségvetési év során elrendelt felfüggesztések és támogatáscsökkentések miatt visszatartott összegeket is. Tartalmazza továbbá a Bizottság által 2011. december 31-ig még közvetlenül kifizethető kiadások becsült összegét, amely körülbelül 36 millió EUR-t tesz ki. 2. Az EMGA-hoz rendelt bevételek A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt rendelkezések értelmében a megfelelőségi vizsgálatok határozatai szerinti pénzügyi korrekciókból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, ezt a fennmaradó részt automatikusan átvezetik a következő költségvetési évre.[1] Amint az a korai előrejelző rendszerről szóló előző jelentésekben szerepel, a Bizottság előzetes becslései szerint 2011-ben a rendelkezésre álló címzett bevételek 1 247 millió EUR-t tettek ki. Nevezetesen: – a 2011. költségvetési évben várhatóan keletkező címzett bevételeket 707 millió EUR-ra becsülték. A megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 600 millió, illetve 88 millió EUR-ra becsülték. A tejilletékekből származó bevételeket 19 millió EUR-ra becsülték. – A címzett bevételeknek a 2010. költségvetési évről 2011-re átvezetni tervezett összegét 540 millió EUR-ra becsülték. A Bizottság a 2011. évi költségvetésben ezt az 1 247 millió EUR összegű bevételt két programra irányozta elő. Nevezetesen: – 500 millió EUR-t a gyümölcs- és zöldségágazat termelői szervezeteinek működési alapjaira, illetve – 747 millió EUR-t az egységes támogatási rendszerre. E két programra vonatkozóan a költségvetési hatóság végül – a Bizottság javaslatával összhangban – 292 millió EUR összegű, illetve 30 389 millió EUR összegű előirányzatot fogadott el. A fenti elfogadott előirányzatok és a fenti címzett bevételek összege megegyezik a gyümölcs- és zöldségágazatban működő termelői szervezetek működési alapjainak 792 millió EUR, illetve az egységes támogatási rendszer 31 136 millió EUR összegű előirányzati szükséglete teljes becsült összegével. A költségvetés 2011. évi előzetes végrehajtását bemutató mellékletben a gyümölcs- és zöldségágazat és a termeléshez nem kötődő közvetlen támogatások területének költségvetési előirányzatai a fent említett két programra vonatkozóan elfogadott előirányzatoknak felelnek meg; ezek összege 491,1 millió EUR-t, illetve 36 324 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2011. évi költségvetésben szereplő teljes tervezett előirányzat 991,1 millió EUR-t tesz ki a zöldség- és gyümölcságazat területén, illetve 37 071 millió EUR-t a termeléshez nem kötődő közvetlen támogatások területén. 3. Az ideiglenes szerkezetátalakítási összegekből származó bevételek (cukorágazat) A cukorágazat szerkezetátalakítására ideiglenesen rendelkezésre álló összegeket címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Három gazdasági év – 2006–2007, 2007–2008 és 2008–2009 – esetében az egyes tagállamok piaci szereplőinek tulajdonában lévő cukor, inulinszirup és izoglükóz mennyiségi kvótáira vonatkozó szóban forgó összegek befizetésre kerültek az alapba. Mint ahogyan az már a korai előrejelző rendszerre vonatkozó korábbi jelentésekben is szerepelt, a kezdeti várakozások szerint a 2010. költségvetési évről 1 015 millió EUR kerül átvezetésre a 2011. évi költségvetésbe. A címzett bevételek 2011-re átvezetett végső összege, amely a cukoripar szerkezetátalakítási alapjába kerül, elérte az 1 044,8 millió EUR-t. 4. Az EMGA 2011. évi költségvetésének előzetes végrehajtására vonatkozó észrevételek A melléklet bemutatja, hogy a 2011. évi költségvetés előzetes végrehajtása milyen szinten áll. Az alábbiakban rövid magyarázat található egyes olyan költségvetési jogcímcsoportokról, amelyek a ténylegesen felmerült kiadások és a 2011. évi költségvetés vonatkozó előirányzatai között a legjelentősebb eltérést mutatják. 4.1. Piaci intézkedések Az agrárpiaci intervenció céljára felhasznált előirányzatok összege 379,5 millió EUR-val volt magasabb az elfogadott költségvetési előirányzatok összegénél, ugyanakkor – ha az ezen alcímhez rendelt, 500 millió EUR összegű címzett bevételt is figyelembe vesszük – 120,5 millió EUR-val elmaradt a vonatkozó költségvetési előirányzatok (teljes) összegétől. Az eltérés a különböző költségvetési területek különböző összetett végrehajtási módozataiból adódik, és elsősorban a következőknek tulajdonítható: 4.1.1. Gabona (−174,3 millió EUR) Az ehhez a költségvetési jogcímcsoporthoz tartozó előirányzatok kihasználatlansága elsősorban annak az eredménye, hogy 2010 decembere és 2011 májusa között az intervenciós gabonát jelentős mennyiségben és a 2011. évi költségvetésben tervezettnél lényegesen magasabb árakon sikerült értékesíteni. Ezek az értékesítések jelentős bevételt hoztak a 2011. évi költségvetésnek; a bevételek a költségvetés végrehajtása szempontjából negatív összegként jelennek meg az adott költségvetési jogcímcsoportnál. A szóban forgó költségvetési jogcímcsoport felhasználásának a vártnál alacsonyabb mértéke ugyanakkor annak is köszönhető, hogy a tagállamoknak a költségvetésben tervezetthez képest kevesebb kiadásuk volt a burgonyakeményítő-támogatás vonatkozásában. 4.1.2. Az 1. mellékletben nem szereplő termékekre vonatkozó visszatérítések (–18,3 millió EUR) Az előirányzatok kihasználatlansága a cukor- és a tejágazat termékeire vonatkozó kiviteli engedélyek tekintetében teljesített, a költségvetésbe beállított összegekhez képest alacsonyabb tagállami kifizetésekre vezethető vissza. 4.1.3. Élelmezési programok (+14,9 millió EUR) A tagállamok csaknem teljes mértékben végrehajtották a leginkább rászoruló személyeknek szóló 2011. évi élelmiszer-elosztási tervet. Az e költségvetési jogcímcsoporthoz kapcsolódó előirányzatok ebből eredő túllépése főképpen a tagállamok által az előző évi tervek vonatkozásában 2011-ben kifizetett, a szokásosnál nagyobb összegeknek tudható be. 4.1.4. Gyümölcs és zöldség (+636,8 millió EUR az elfogadott előirányzatokhoz képest) Ez a jelentős túllépés az ágazatban felmerülő kiadásoknak a 2011. évi költségvetésben szereplő elfogadott előirányzatokkal való összevetéséből ered, mely előirányzatok nem tartalmazzák a szóban forgó ágazathoz rendelt címzett bevételeket. Amennyiben azonban figyelembe vesszük az e területhez rendelt 500 millió EUR-s bevételt (lásd a melléklelt táblázat alján a „*”-gal jelölt lábjegyzetet), az összes rendelkezésre álló előirányzat összege eléri a 991,1 millió EUR-t, a túllépés összege pedig +136,8 millió EUR-ra csökken. A szóban forgó túllépés az ágazati előirányzatokból finanszírozott különböző programokhoz kapcsolódó végrehajtási módozatok együttes eredménye. Ami a termelői szervezetek működési alapjait és az iskolagyümölcs-programot illeti, a tagállami kiadások kisebbek voltak a költségvetésben tervezettnél. A Bizottság által az E. coli-válságot követően a gyümölcs- és zöldségágazatban elfogadott rendkívüli támogatási intézkedések egy részét a termelői szervezetek működési alapjaiból, a fennmaradó részt pedig az e költségvetési jogcímcsoporton belüli 05 02 08 99 jogcímből finanszírozták. Ezek az intézkedések a várakozások szerint hozzávetőleg 227 millió EUR-ba kerültek volna, ebből pedig 215 millió EUR-t fizettek volna ki vagy jelentettek volna be 2011-ben. A tagállamoknál 2011-ben felmerült kiadások összege 178,3 millió EUR-t tett ki. Mindazonáltal a 2012. költségvetési évben még teljesíthetnek újabb kifizetéseket. Végezetül a termelői csoportok előzetes elismerésével összefüggő támogatások kapcsán felmerült tagállami kiadások szintje – mint ahogyan az a program végrehajtása tekintetében az utóbbi 3 évben is történt – lényegesen magasabb volt a 2011. évi költségvetésben az erre a programra előirányozott összegnél. 4.1.5. Bor (–39,3 millió EUR) Az előirányzatok kihasználatlansága azzal magyarázható, hogy mind a borral kapcsolatos nemzeti támogatási programok, mind a kivágási program esetében a felmerülő tagállami kiadások összege némileg alacsonyabb volt a költségvetésben tervezett felső határnál. 4.1.6. Tej és tejtermékek (−94,9 millió EUR) Ez a túllépés az ágazatban finanszírozott különböző programokhoz kapcsolódó végrehajtási módozatok együttes eredménye. A tagállamoknál az iskolatej-programmal összefüggésben felmerült kiadások összege alacsonyabb volt a végleges költségvetésbe beállított előirányzatoknál, amelyeket a 2011. évi költségvetésről szóló tárgyalások során a Bizottság által kezdetben szükségesnek ítélt összeghez képest 10 millió EUR-val növeltek. Ezen túlmenően a 2011. évi költségvetésben eredetileg tervezettnél magasabb áron került sor sovány tejpor intervenció keretében történő értékesítésére. Ezek az értékesítések bevételt képeztek a 2011. évi költségvetésben, és a költségvetés felhasználása szempontjából a vonatkozó költségvetési jogcímcsoportnál negatív összegként jelennek meg. 4.1.7. Marha- és borjúhús (+20,5 millió EUR) Ezen előirányzat túllépése annak a következménye, hogy 2011-ben nagyobb mennyiségű borjúhúst és élő állatot exportáltak visszatérítéssel, így az export-visszatérítések nagyobb tagállami kiadásokat vontak maguk után. 4.1.8. Sertéshús, tojás és baromfi (+71,3 millió EUR) Ezen előirányzat túllépése elsősorban a 2011 januárjában bevezetett – és a 2011. évi költségvetésben még nem tervezett –, sertéshúsra vonatkozó magántárolási támogatások kapcsán felmerült tagállami kiadásoknak tulajdonítható. A túllépés ezenkívül azzal is összefügg, hogy a a vártnál nagyobb mennyiségben exportáltak baromfit visszatérítés mellett. 4.2. Közvetlen támogatások A közvetlen támogatások céljára felhasznált előirányzatok összege 408,8 millió EUR-val meghaladta az elfogadott költségvetési előirányzatok összegét, ugyanakkor – ha az ehhez az alcímhez rendelt, 747 millió EUR összegű címzett bevételt is figyelembe vesszük – 338,2 millió EUR-val elmaradt a vonatkozó költségvetési előirányzatok összegétől. Ez az eltérés a termeléshez nem kötődő közvetlen támogatásokhoz kapcsolódó előirányzatokból adódik. 4.2.1. Termeléshez nem kötődő közvetlen támogatások (+507,1 millió EUR az elfogadott előirányzatokhoz képest) Ez a jelentős túllépés a termeléshez nem kötődő közvetlen támogatásokkal összefüggésben felmerült kiadásoknak a 2011. évi költségvetésben szereplő elfogadott előirányzatokkal való összevetéséből ered, mely előirányzatok nem tartalmazzák a szóban forgó területhez rendelt címzett bevételeket. Amennyiben azonban figyelembe vesszük az e területhez rendelt 747 millió EUR-s bevételt (lásd a melléklelt táblázat alján a „*”-gal jelölt lábjegyzetet), az összes rendelkezésre álló előirányzat összege 37 071 millió EUR-t tesz ki, és a túllépés helyett így 239,9 millió EUR-s kihasználatlanság mutatkozik. Az előirányzatok említett kihasználatlansága azzal magyarázható, hogy a tagállamoknál kevesebb kiadás merült fel elsősorban az egységes területalapú támogatási rendszer és a 73/2009/EK tanácsi rendelet 68. cikke szerinti, termeléshez nem kötődő különleges támogatási intézkedések tekintetében. Mindazonáltal meg kell jegyezni, hogy az egységes támogatási rendszer vonatkozásában 2011-ben rendelkezésre álló költségvetési előirányzatok 99,8 %-át felhasználták, ami a szóban forgó rendszer esetében eddig a legmagasabb végrehajtási arány. 4.2.2. Egyéb közvetlen támogatások (−98,7 millió EUR) Az előirányzatok említett kihasználatlansága elsősorban azzal magyarázható, hogy a tagállamoknál kevesebb kiadás merült fel a 73/2009/EK tanácsi rendelet 68. cikke szerinti, termeléshez kötődő különleges támogatási intézkedések, az anyatehénre és gyapotra nyújtott támogatások, valamint a burgonyakeményítő-termelőknek teljesített kifizetések tekintetében. 4.3. Egyéb kiadások 4.3.1. A korábbi évek számláinak számviteli vizsgálata (+338,4 millió EUR) 2011-re vonatkozó módosító indítványában a Bizottság –72,0 millió EUR összegben javasolt korrekciókat. A kiigazításoknak a 2011. évi költségvetésről szóló tárgyalások során meghatározott végösszege –272,0 millió EUR volt. Ezen túlmenően, a 2011 során meghozott számlaelszámolási határozatok alapján a Bizottságnak visszatérítéseket – azaz pozitív előjelű korrekciókat – kellett teljesítenie egyes tagállamok javára, mégpedig 66,4 millió EUR nettó összegben. Ez az összeg hozzáadódik a korábban említett –272 millió EUR-s összeghez, így a Bizottságnak pozitív előjelű, 338,4 millió EUR-s összegű költségvetési előirányzatokat kell találnia ahhoz, hogy 2011-ben megtörténhessen e költségvetési jogcím lezárása. Ezeket az előirányzatokat olyan költségvetési jogcímekből vezetik majd át, amelyek 2011-ben kihasználatlanságot mutattak. 4.3.2. Élelmiszer- és takarmánybiztonság, állategészségügy, állatjólét és növényegészségügy (–32,3 millió EUR) Az e költségvetési jogcímcsoportból finanszírozott programok a Bizottság által teljesítendő közvetlen kifizetéseket foglalnak magukban. Az előrejelzések szerint 2011. december 31-ig még 29,1 millió EUR összegű kifizetést kell teljesíteni. Jelenleg azonban az említett költségvetési jogcímcsoport előirányzatai a várakozások szerint nem kerülnek maradéktalanul felhasználásra, mivel a kéknyelvbetegség elleni védőoltás kapcsán felmerült költségek a vártnál kisebbek annak köszönhetően, hogy az utóbbi időben végrehajtott sikeres oltókampányok következtében a betegség jelentős mértékben visszaszorult. Mindezeken túlmenően a költségvetésben a sürgősségi állat-egészségügyi vakcinák vásárlására tervezett pénzösszegek egy része kihasználatlan marad, mivel az állatbetegségek tekintetében nem alakult ki újabb jelentős gócpont. 5. Az EMGA-hoz rendelt címzett bevételek felhasználása A mellékelt táblázat bemutatja, hogy a 2011-ben rendelkezésre álló címzett bevétel teljes összege 1 571,9 millió EUR volt. Ez 324,9 millió EUR-val több az eredetileg tervezett 1 247 millió EUR-s összegnél. Ez a különbség részben annak tudható be, hogy a 2010-ről 2011-re átvitt címzett bevételek összege 905,1 millió EUR-t tett ki, vagyis a költségvetésben eredetileg előirányzott 540 millió EUR-nál 365,1 millió EUR-val magasabb volt. Hangsúlyozni kell, hogy a 2010-ről 2011-re átvitt címzett bevételek – a költségvetési rendelet 10. cikkével összhangban – a 2011. költségvetési év kiadásainak finanszírozása keretében teljes egészben felhasználásra kerültek. Ezen túlmenően a 2011-ben újonnan befolyt címzett bevételek összege 712,9 millió EUR volt, ehhez képest a költségvetésben előirányzott összeg 707 millió EUR volt. A bevétel azonban egy 2010-es számlaelszámolási határozat kiigazítása után hozzávetőleg 46,1 millió EUR-val, 666,8 millió EUR-ra csökkent. Ezen összegen belül a megfelelőségi vizsgálatok nyomán végrehajtott korrekciók 467,3 millió EUR-t tettek ki, a szabálytalanságokból eredő bevételek összege 177,6 millió EUR, a tejilletékből származó bevételeké pedig 21,9 millió EUR volt. Az újonnan befolyt címzett bevételek azon részét, amely 2011-ben nem kerül felhasználásra, átviszik a 2012. költségvetési évre, és az utóbb említett év során felmerülő kiadások fedezésére fordítják őket. 6. Az ideiglenes szerkezetátalakítási összegekből származó bevételek felhasználása (cukorágazat) A jogszabályokkal összhangban 2009 novembere óta nem került sor újabb ideiglenes szerkezetátalakítási összegek beszedésére a tagállamoktól. Így a cukoripar szerkezetátalakítási alapja számára rendelkezésre álló összes címzett bevétel összege megegyezik a 2010. évi költségvetésből átvezetett összeggel, amely 1 044,8 millió EUR-t tesz ki. Azt követően, hogy a tagállamoknak visszatérítik a cukoripar szerkezetátalakítási alapjához kapcsolódó támogatásokra kifizetett 187,9 millió EUR-t (lásd a lenti 7. pontot), a 856,9 millió EUR-s egyenleget átvezetik a 2012. költségvetési évre, és az említett összeget a cukoripar szerkezetátalakítási alapjához kapcsolódó, az adott évben nyújtandó támogatások finanszírozására fogják felhasználni. 7. A cukoripar szerkezetátalakítási alapjának felhasználása A szerkezetátalakításra irányuló intézkedések támogatása, valamint a diverzifikációs, illetve cukorfinomítási támogatások tekintetében teljesített kifizetések után a tagállamok számára nyújtott visszatérítések összege 187,9 millió EUR volt. E támogatásokat visszatérítették a tagállamoknak a fenti 6. pontban említett, 1 044,8 EUR összegű címzett bevételből. 8. Következtetések A 2011. évi EMGA-költségvetés előzetes végrehajtása az elfogadott költségvetési előirányzatokhoz képest 1 087,6 millió EUR túllépést eredményezett, amelyet a rendelkezésre álló, 1 571,9 millió EUR összegű címzett bevételből kell fedezni. Több esetben így is szükség lesz év végi kiigazításokra és az előirányzatok átcsoportosítására. Mindazonáltal a jelenlegi becslések szerint a 2012-re a EMGA-ba átvezetendő fennmaradó címzett bevételek összege megközelítőleg 440 millió EUR-t tesz majd ki. [1] Az átvitt címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke).